Girl In Red om Taylor Swift-turneen: – Fikk bonus
Åtte oppvarmingskonserter for verdens største popstjerne ga ekstra penger på konto, forteller den norske artisten. Hun beskriver sitt første treff med Swift som om det var et «topphemmelig møte med staten». Marie Ulven Ringheim (24) var for lengst godt etablert internasjonalt under artistnavnet Girl In Red før sommeren 2023. Men da hadde hun en sommerjobb i USA både hun selv og andre antagelig vil forbinde med henne lenge: Fire helger på rad med to stadionkonserter i hver av dem, på Taylor Swifts The Eras Tour – en av de største popkulturelle begivenhetene i moderne tid. Å være oppvarmingsartist for store stjerner er ikke nødvendigvis lukrativt – mange artister tar slike oppdrag med underskudd i turnébudsjettet sitt, og ser på det som en investering i å bygge eget navn. Hvordan det gikk med Girl In Reds budsjett i fjor er ikke kjent. Men i et radiointervju med «StudioP3» på NRK letter hun nå litt på sløret. – Jeg kan si en ting: Jeg fikk bonus. Så dere da Taylor ga bonus til alle trucksjåførene sine også? Artisten refererer her til en sak som ble kjent kort tid etter at hun selv var ferdig med turneen: At Swift hadde gitt rause bonuser til alle sine medarbeidere på turneen – og at 50 involverte lastebilsjåfører hadde fått over en million hver. Girl In Red forteller videre: – Jeg fikk faktisk en mail etter at vi hadde kommet tilbake fra Eras Tour’en. At hun var så utrolig imponert over hele greia. Hun var sånn, du får en bonus. Jeg kan ikke si hva den bonusen var på da. Men jeg skal si en ting: «I'm flying my boys out to the USA. You were saying business class, we're all going first class. We're getting the caviar, we're getting the champagne. We got the crew going on, you know what I'm saying?» Mot slutten av Girl In Reds oppdrag på Swifts turné postet hun også et bilde av seg selv sammen med Swift – det du ser øverst i denne saken. I Instagram-posten fleipet Girl In Red med at bildet var tatt rett etter at hun selv hadde gått av scenen. Girl In Red forteller til P3 at hun har vært fan av Swift siden hun var liten, og legger begeistret ut om hvor rart det var å møte Swift på ordentlig. Slik beskriver hun det første av det som skal ha vært flere møter med Swift: – Åh, jeg var skikkelig nervøs ass. Jeg var så sykt nervøs. For jeg var sånn, hva faen sier man? Men det var så rart, for jeg bare ... Hun har jo et sånt nivå ... Hun har sånn tidenes største sandwich av securityfolk overalt. Så jeg tror hennes kortesje har ingenting på kongens! Altså, ja, fy faen. Det var veldig rart. Plutselig fikk jeg bare litt sånn, ja, nå kan du komme inn. Så jeg bare sånn, ja, OK. Og så bare satt jeg inne på et lite rom med henne. Og så var det en annen fyr der, Aaron Dessner som hun lagde «Folklore»-platen med. Og så bare snakket hun om liksom, hun bare fortalte masse. Jeg har ikke lyst til å utlevere noen ting, da. For det føles litt «sacred». Det er som om jeg har vært i topphemmelig møte med staten. Så alt hun sier er sånn, nei, det er konfidensielt. Så hun bare snakket om liksom kjærlighet og alle tingene som foregikk i media. Og bare var sånn, super-åpen bok. Det var bare sånn, det var skikkelig rart. Fordi hun bare bare sånn, «å hei, så hyggelig å se deg». Så bare fortsatte hun samtalen. Girl In Red har akkurat sluppet sin første singel på nesten halvannet år, «Too Much». VGs anmelder ga singelen terningkast 5 og omtalte den som inspirert av både Swift og Olivia Rodrigo – «lekent, ganske oppløftende og selvsagt ekstremt kvikt». Artisten fra Horten slipper sitt andre album 12. april, «I'm Doing It Again Baby». I et nylig intervju med NTB forteller hun at hun har lært av Swifts arbeidsmoral, som hun kaller «sinnssyk», og sier det er noe hun bruker i hverdagen for å pushe seg selv. – Hvis jeg for eksempel er sliten før en konsert, eller tenker over om jeg skal gjøre noe – eller ikke gjøre noe – så stiller jeg meg selv, helt seriøst, spørsmålet «what would Taylor do?». Jeg føler det er med på å gjøre meg til en bedre artist.
Norske Marie Ulven Ringheim, kjent som Girl In Red, var oppvarmingsartist for Taylor Swift i 2023.  Girl In Red forteller nå at fikk en bonus for sin innsats, men summen vil hun ikke røpe. Hun sier også at hun var veldig nervøs da hun fikk møte Swift første gang på turneen. Hun forteller om et scenario med masse sikkerhetsvakter, men også om en åpen og vennlig Swift.